אפשרות הדיבור אליו, אפשרות ההקשבה, ואפשרות הדיבור עליו

**המחשב החדש**

מה כל אירוע – הווה, עבר ועתיד לו משלו, ובלעדי אלה אין להבינו או אין להבינו לאשורו, אף הממשות בכללה כך. אף היא עבר לה ועתיד, עבר קיים לעד ועתיד נצחי. להכיר אלוהים עולם אדם פירושו להכיר מה הם עושים או מה נעשה להם בזמנים אלה של הממשות – עושים זה לזה ונעשה לזה מיד זה. הפרד זה בהווייתם הוא כאן בבחינת הנחה, שאלמלא נפרדים הם, לא יכלו לעשות זה לזה כלום; אילו... 'בעומק העומקים' היה הזולת זהותי אתי, לא הייתי יכול לאהוב אותו, הרי הייתי אוהב רק את עצמי; אילו אלוהים היה 'בי' או 'רק האני העליון שלי'... ובדומה לה ההנחה השנית... שאלוהים הוא מכלול ההוויה בתפארתו – הרי לא זו בלבד שהיה בכך משום טשטוש לשוני ללא צורך של יחם ברור כשהוא לעצמו, אלא – וזה עיקר – אם כן לא היה לאלוהים זה מה לומר לי, כי מה שהאני העליון חפץ לומר לי, אני יודע בלאו הכי, ואילו היה בנמצא אדם 'אלוהי'... היתה חסומה בפני אדם זה הדרך לאלוהים הפתוחה לכל אדם אנושי. אם כן, הפרד זה בהוויתם, שאינו ניתן עניין לדיוננו מכאן ואילך , רחוקים אנו מלהקל ראש בחשיבותו. ואילו בממשות, שרק בה אנו מתנסים, נגשרים עליו גשרים וכל ניסיונותינו הם ניסיונות של מעשי גישור. אלוהים עצמו, כשבאים אט להכירו, מסתתר, האדם, היינו עצמותנו, מסתגר, העולם נעשה לחידה נגלית. רק בייחוסיהם, בבריאה, התגלות, גאולה, נפתחים הם. ועכשיו בא תור הסיפור המספר בשלושה זמנים את שיר העולם הגדול. אמנם, סיפור ממש רק בשער הראשון, בשער העבר. על ההווה בא במקומו דו שיח ישיר, שכן על נוכחים, בין אדם בין אלוהים, אין לדבר בלשון נסתר, כאן יש מקום רק לשמיעה ולדיבור...

אצל כל הנ"ל צרכים תיאולוגיים הם שפרנסו את המחשב החדש. עם זאת הוא עצמו אינו מחשב תיאולוגי... את הבעיות התיאולוגיות יש לתרגם לשפת אנוש, ואת האנושיות להעמיק עד לתחום התיאולוגיה. בעית שם האלוהים, דרך משל, אינה אלא חלק של הבעיה ההגיונית הכללית של השם; ומצד שני, כל אסתיטיקה שאינה מהרהרת בבעיה אם אמנים הם בני עולם הבא – מדע מנומס הוא, מדע שלם אינו.

**שירי ריה"ל עמ' 167-168**

הנשמה אינה דבר. לאור אמת זו כושלת כל פסיכולוגיה... דמיון השווא שהיא בכל זאת צריכה להיות דבר, 'עצמות', 'משהו', מתעורר על ידי כך שבדומה לדברים היא 'כאן'. הדברים יכולים להיות 'פה' וגם 'שם' אבל אין נשמה 'שם', נשמה בגוף שלישי. הנשמה תמיד נוכחת – נשמתי, נשמתך, נשמתנו. אם כן תמיד: הנשמה הזאת שכאן.

**אגרת למרטין גולדנר, 23.6.27**

המשמעות, המאירה לפתע את המעטה האטום של השם המפורש, אין לעמוד עליה בשום מקום אחר, אלא במקום שהכתוב עצמו מעיד על משמעות השם הזה, והוא המקום העיקרי בספר שמות ג. אולם חייבים להבינו כהלכה. שטולברג וכל השאר תופסים כאן את הביטויים... תפיסה אפלטונית. לא שאין אחיזה כאן לתפיסות כאלה, אלא שהן קיימות בו כמסקנה פילוסופית. המשמעות הבלתי אמצעית היא אחרת, חדה הרבה יותר, ישירה הרבה יותר. אתה מוצא אותה בקיצור נמרץ ברש"י ובכוזרי ד, ג... אלוהים אינו מכנה את עצמו 'הווה' אלא אהיה, אהיה עמך, אמצא עמך, אהיה נוכח אצלך, אשהה עמך, או ליתר דיוק אבוא אליך, אושיע אותך. כי המלה העברית 'היה' שלא כמלה ההודו גרמנית 'Sein' שהיא לפי טיבה פועל עזר, כלומר סטאטית, היא מלה של התהוות, של התחלה, של התרחשות... ורק מפני ש'אהיה' זה יהיה תמיד הווה לך כאשר אתה זקוק לו ואתה קורא לו – אהיה – רק משום כך הוא, לאחר שאנו נותנים דעתנו על כך, גם ההווה תמיד, המוחלט, הנצחי, בניתוק מהיזקקותי לו ומרגע פנייתי אליו. אבל רק בניתוק, כי כל רגע העתיד, של כל אדם, עשוי לעמוד במקום רגע זה שלי עכשיו. נצחיות זו מתגלה אפוא לאדם רק באמצעות עתה מסוים, עתה שלי, 'הוויה מוחלטת' זו – רק בהוויית הווה שלי, 'הטהור' ההוא – רק בטמא ביותר...

כאן מתבקש אפוא... כינוי השם, אשר בשלושת הגופים שלו הרי מציין הוא בדיוק את שלושת הממדים של ההווה – לי: אפשרות הדיבור אליו, אפשרות ההקשבה, ואפשרות הדיבור עליו. ובכך יש להעדיף גוף שני, שהוא מקור הפרסוניפיקציה של שני האחרים: רק זה שאליו אני מוכן לדבר, מצטייר לי בתור אני. רק זה שאליו דיברתי פעם קיים בשבילי כהוויה אישית אפילו בהעדרו; מאידך רק על ידי שפונים אלי בדיבור מגיע אני לתודעה העצמית האובייקטיבית והסובייקטיבית שלי, לתודעת הזולת ולתודעת אני שלי – וזאת, הן בצורת היחיד הפסיכולוגית והן בצורת הרבים הסוציולוגית. רק מפני שהוא ה'אתה' שלי, אני מקשיב ושומע את הנוכח לי, מתוך האני שלו, ויכול אני לדבר עליו.

**יומן, 19.6.22**

האידיאליזם איננו כלל אמונה טפלה גרידא. אלא תופעה פתולוגית מסויימת (סכיזופרניה, אוננות) היא דגם אב שלו. האדם מסוגל בפועל 'לחנך את עצמו', 'לגאול את עצמו' וכו'. אולם הוא יכול לעשות זאת רק על חשבון שלמותו האנושית. כדי להישאר שלם זקוק האני לאתה שלו. אין האדם יכול אפילו להיפטר מכאב ראש בעצמו בהנחת ידו שלו על ראשו, אלא הוא זקוק ליד אהובה – היינו ליד שלתוכה יכול האדם להתכנס ללא שיור (לתוך ידו שלו הן אין האדם יכול להתכנס ללא שיור, שהרי משייר הוא לפחות את היד).